चाकू दिखा वृद्ध से 15 हजार रुपए लूटे
भास्कर संवाददाता | भीलवाड़ा
मांडलओवरब्रिज के नीचे गत रात फैक्ट्री से काम कर घर लौट रहे वृद्ध चौकीदार को रेलवे ट्रैक के पास दो युवकों ने रोका। चाकू दिखा डराया-धमकाया और 15 हजार रुपए मोबाइल लूट ले गए। बाद में वृद्ध ने इसकी सूचना मांडल चौकी पुलिस को दी। पुलिस ने वृद्ध के बताए हुलिए के लूट की वारदात को अंजाम देने वाले आरोपियों की तलाश शुरू कर दी। लेकिन लुटेरों का कहीं पता नहीं चल पाया। पुलिस ने बताया कि स्टेशन नगर मांडल निवासी किशनलाल जैन रायसिंहपुरा चौराहा पर किसी फैक्ट्री में चौकीदारी करता है। शनिवार रात करीब नौ बजे वह पैदल ओवरब्रिज के बजाय नीचे से ट्रैक पार कर घर जा रहा था। इसी दौरान ट्रैक के पास उसे दो ठिगने कद के युवक मिले। दोनों युवकों ने ने मुंह बांध रखा था। दोनों ने उसको आवाज लगाई। इस पर वह रुक गया। दोनों युवक उसके पास आए तथा चाकू निकाल डराने-धमकाने लगे और जेब में रखे पर्स से करीब 15 हजार रुपए, एक मोबाइल, पेन आदि सामान लूट लिया। वारदात से डरा वृद्ध घर पहुंचा तथा इसकी जानकारी परिजनों को दी। बाद में सूचना मांडल पुलिस को दी गई। पुलिस लुटेरों की तलाश में आसपास क्षेत्र में पूछताछ कर रही है।
hin_Deva bho_Deva hin_Deva